AlexejDobrolubov/national_council_slovak_2010 huggingface dataset:
33. schôdza NR SR - 9.deň - B. popoludní
Dátum: 2025-04-08
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

136. Ďakujem za vystúpenie, pán poslanec Stachura. Presne si pomenoval vlastne to rozdelenie aj spoločnosti, ktoré bolo vyvolávané vtedajšou opozíciou, aj to, ako v iných krajinách ťahali za jeden povraz práve kvôli tomu, že ľudský život bol nadradený nad osobný prospech, čo sa, bohužiaľ, nestalo na Slovensku. A tak si na úkor ľudských životov mnohí z toho spravili cieľ, ako získať politické body a ako v ľuďoch vzbudzovať tie obavy, ako vzbudzovať hnev. A dobre vieme, že zo štatistík jasne vyplýva, že Slováci majú najväčšiu tendenciu veriť konšpiračným teóriám. A to vtedajšej opozícii a terajšej vláde veľmi vyhovovalo a doteraz im to vyhovuje rozprávať o tom, aké sú vakcíny, aké sú nebezpečné. Ja si pamätám Blahu, čo rozprával o vakcínach. Pamätám si vládnych predstaviteľov, ako spochybňovali všetky opatrenia. A to je to, áno, pravdivo hovoríš, že to rozpoltenie spoločnosti prinášalo rozdelenie aj pri pandemických opatreniach a pri tom, ako k tomu ľudia pristupovali. A že mnohí kvôli tomu zomreli. A to je to, čo rozprávame celý čas. A preto keď súčasná vláda hovorí o nejakých dvadsiatich tisícoch úmrtiach, ale pritom nevidia svoje chyby, tak to je, to je zlyhanie súčasnej vlády. Keď sa tvária, že idú odškodňovať ľudí, ktorí nedodržiavali protipandemické opatrenia, tak hovoria vlastne akoby o sebe, že oni ich huckali nedodržiavať tie protipandemické opatrenia a teraz ich idú odškodňovať. Veď kto zaviedol tie pokuty? Peter Pellegrini. Peter Pellegrini, keď bolo dvadsať nakazených, hovoril, že ľudia od štátu nemajú očakávať nič a že si majú pomôcť sami. A potom prišla vláda, ktorá sa snažila im pomôcť zo všetkých síl, a súčasná vláda, vtedajšia opozícia podkopávala nohy.
6. schôdza NR SR - 7. deň - A. dopoludnia
Dátum: 2023-12-15
Poslanec: Jaurová, Zora (PS)
Druh vystúpenia: Vystúpenie s faktickou poznámkou

162. Ďakujem a ďakujem aj kolegyni Gažovičovej, že nasvietila ešte to nezmyselné zriaďovanie nového ministerstva v skrátenom legislatívnom procese ešte z iného svetla. Ja sa k tomu ešte podrobnejšie vyjadrím aj v ústnej rozprave, ale chcela by som povedať jednu vec, že keď zriaďujeme v takom rýchlom konaní nový orgán ústrednej štátnej správy, tak ono to do veľkej miery hovorí o tom, aké priority má vláda pred sebou a ako vidí našu budúcnosť a aké sú možno také akútne výzvy. A ja sa teda pýtam, že prečo napríklad nezriadime ministerstvo inovácií, ktoré majú mnohé krajiny v Európe. Prečo nezriadime ministerstvo vyrovnávania rozdielov? Prečo nezriadime ministerstvo ekológie a udržateľného rozvoja, alebo ministerstvo digitálnej transformácie, či ministerstvo rovnosti? To sú všetko ministerstvá, ktoré majú iné európske krajiny. Nie, my ideme zriadiť ministerstvo športu a cestovného ruchu. A ono to vlastne hovorí, že naša vláda vidí našu budúcnosť tak, že my budeme športovať a dovolenkovať a za ten čas iní budú inovovať, vyrovnávať rozdiely, využívať digitálnu a zelenú transformáciu a presadzovať rovný prístup ku všetkým ľuďom a ja teda nechávam na posúdenie tu prítomných poslancov, že ktoré z tých krajín majú skutočnú budúcnosť. Ďakujem pekne. (Potlesk.)
6. schôdza NR SR - 4. deň - A. dopoludnia
Dátum: 2023-12-12
Poslanec: Jaurová, Zora (PS)
Druh vystúpenia: Vystúpenie s faktickou poznámkou

107. Ďakujem pekne. Ja by som teda aj reagovala na predrečníkov, keby všetci neodišli, ale tak pokúsim sa, hádam im to kolegovia sprostredkujú. Čo sa týka pána Sulíka, my sme sa veľmi dlho o tom rozprávali, keď rušil koncesionárske poplatky, ja som ho upozorňovala na to, že presne toto sa stane, čo sa práve stalo a jediné, čo by som k tomu chcela povedať, je, že niekedy nie je hanba povedať, že sme urobili chybu a nemali sme to robiť. A čo sa týka pána poslanca Jarjabka, ktorý mi teda vyčítal, kde som bola predtým, keď sa rušili tie koncesionárske, tak ja na rozdiel od neho som nebola v tomto parlamente, keď sa rušili tieto koncesionárske, ale myslím si, že v médiách som mala celkom slušnú stovku článkov a iných vyjadrení, kde som proti tomu protestovala. Len neviem, do akej miery je toto argument na to, aby, aby to samotné zrušenie koncesionárskych poplatkov súčasná vláda zneužívala. Ja tu strašne veľa počúvam, odkedy tu sedím v tomto parlamente, že vládna koalícia hovorí, tí pred nami to robili takto, tak aj my to tak môžeme robiť a ešte horšie. A to ma trocha mrzí a mrzí ma, že počujem z úst niekoho, ako je pán poslanec Jarjabek, že RTVS, keby sa zrušila televízia, tak si to nikto nevšimne. Ja si myslím, že by si to riadne veľa ľudí všimlo, všimla by si to celá audiovizuálna tvorba na Slovensku. A vlastne by som len chcela zopakovať, že, pre pána Jarjabka, pre všetkých poslancov vládnej koalície, stačí podporiť môj pozmeňovací návrh a väčšina z tých vecí, o ktorých som hovorila vo svojom príspevku, sa nestane. Ďakujem.
6. schôdza NR SR - 8.deň - B. popoludní
Dátum: 2023-12-18
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

158. Ďakujem za slovo. Vážený pán predseda, kolegyne, kolegovia, pán kolega Horecký, veľmi dobre si pomenoval problematiku ohľadom školstva a pomenoval si problémy, ktoré nás budú len čakať. Vytvorenie nového ministerstva údajne že nemá vplyv na rozpočet. Veď len nové pečiatky, tlačivá, označenie budov bude stáť nemalé finančné prostriedky. Napriek tomu si ja viem predstaviť vytvorenie takéhoto ministerstva, ale po dôkladnej diskusii a nie skráteným legislatívnym procesom. Aj tu v pléne je mnoho odborníkov, ako je nesporne aj pán Horecký, a je veľká škoda, že vláda takýchto odborníkov nedokáže využiť a skráteným legislatívnym konaním pretláča zákon, ktorý bude mať mnoho chýb, ktoré budeme časom naprávať. Ďakujem.
6. schôdza NR SR - 7. deň - A. dopoludnia
Dátum: 2023-12-15
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

258. Ďakujem pekne za slovo, vážený pán predsedajúci, kolegyne, kolegovia, mňa tu kolegovia asi teraz trošku prizabijú, lebo ja mám trošku inú myšlienku a čo sa týka Fond na podporu športu, tu musím pochvalne sa vyjadriť, lebo tento fond fungoval veľmi dobre a ja som bol na viacerých otvoreniach športových hál a tu fakt musím poďakovať a viem, že tento Fond na podporu športu mal aj zástupcu zo strany SaS, konkrétne Mira Drába, a urobilo sa veľmi veľa dobrých vecí. A čo sa týka vytvorenia ministerstva cestovného ruchu a športu, tu musím povedať, že tiež to nie je zlá myšlienka, aj KDH malo v programe podporu športu. Samozrejme vieme, že ten cestovný ruch a regionálne rozdiely sú veľmi veľké na Slovensku. Cestovný ruch môže tieto regionálne rozdiely znížiť, len bude to treba poriadne robiť. A čo sa týka športu, vieme, ako je na tom šport individuálny alebo kolektívny, samozrejme, trápi sa s finančnými zdrojmi, viem, o čom hovorím. Mám syna, ktorý bol tiež reprezentant Slovenska a podpora zo strany štátu bola doslova nulová. Na Slovensku máme aj veľmi veľa talentov, ale ak im nevytvoríme podmienky, tak väčšina týchto talentov, úplne ich stratíme. A ja si myslím, že ak pozerajú aj športovci túto rozpravu, tak možno sú trošku smutní, že nebojujeme za nich. Samozrejme súhlasím s pánom Gröhlingom, že nie je to dobré, keď je to v skrátenom legislatívnom konaní, tento proces, že je to pospájané a, samozrejme, musíme dávať aj pozor, kde budú smerovať finančné zdroje z tohto nového ministerstva. Ďakujem.
6. schôdza NR SR - 7. deň - A. dopoludnia
Dátum: 2023-12-15
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

104. Ďakujem za slovo. Vážený pán predsedajúci, kolegyne, kolegovia, minule som tu v parlamente mal študentov jedného gymnázia. Ich prvá otázka bola: skrátené legislatívne konanie. Pýtali sa na to preto, lebo to majú v školských osnovách. A viete, ako sa im ťažko vysvetľuje, že v zákone sú vedené jasné podmienky, kedy môže byť skrátené legislatívne konanie. A tu v Národnej rade sa to porušuje ako na bežiacom páse. Potom sa pýtali svojich učiteľov, že prečo sa to vlastne učia, keď tento zákon sa porušuje práve v Národnej rade, ktorá zákony vytvára. Ďakujem.
6. schôdza NR SR - 5.deň - B. popoludní
Dátum: 2023-12-13
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

430. Ďakujem za slovo. Ďakujem, Marek, za tvoje vystúpenie ohľadom, si tam spomínal tiež poplatky, a ja chcem spomenúť, že návrh na registráciu združenia občanov navrhuje 100 euro. Ja by som navrhoval nulu. Potom je tam návrh na registráciu nadácie, takisto by som navrhoval nulu, lebo sú to združenia, ktoré robia v prospech ľudí. Ďalej je tu návrh na registráciu pozemkového spoločenstva 100 euro. Navrhoval by som takisto nulu. Návrh neziskovej organizácie poskytujúcej všeobecne prospešné služby, takisto je návrh 100 euro a navrhoval by som nulu. A ďalej tu máme návrh na registráciu politickej strany alebo politického hnutia, pôvodná suma je 663 euro aj 50 centov, a v návrhu je 950 euro. Ale ak ste pozorne počúvali moje vystúpenie, tak som ubral z poplatkov 400 euro. Navrhoval som nulu u tých predchádzajúcich štyroch. A to znamená, že keď 400 euro ušetríme, tak navrhoval by som pri tých politických stranách, kde je 663 euro aj 50 centov plus tých 400 euro, to znamená, že dostali by sme sa na sumu 1 063,50 eur a pôvodne bolo navrhovaných 950 euro. To znamená, že nešetríme, ale tu by sme vlastne ešte mohli pridať do toho rozpočtu 113 euro aj 50 centov. Ďakujem. (Potlesk.)
6. schôdza NR SR - 5.deň - B. popoludní
Dátum: 2023-12-13
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

415. Vážený pán predsedajúci, kolegyne, kolegovia, ďakujem za slovo. Pán kolega Grendel, som rád, že ste vystúpili s týmito poplatkami a, samozrejme, chcem poďakovať aj Julovi Jakabovi, že si dal túto námahu. Určite nebolo to jednoduché, ale ďakujem veľmi pekne, že to spracoval. A v mojom vystúpení sa budem venovať poplatkom v oblasti dopravy. Mrzí ma, že sa rapídne zvýšili poplatky aj na vydanie vodičských preukazov. Prečo to hovorím? Viaceré stredné školy, aby získali študentov, tak im ponúkajú vodičské preukazy zdarma v rámci réžie školy. Týmto zrušením týchto poplatkov, navýšením, uberieme stredným školám nemalé finančné prostriedky a obávam sa, že niektoré školy budú musieť prehodnotiť, či budú vôbec im ponúkať zdarma vodičské preukazy. Teraz uvediem niektoré, keďže mám ešte čas, niektoré poplatky, čo sa ich budú týkať. Vykonanie skúšky na získanie vodičského oprávnenia skupiny AM, A1, A2 a skupiny A z pôvodných 16,50 na sumu 25, to znamená navýšenie 51,5 %. Vykonanie skúšky na získanie vodičského oprávnenia skupiny B1, B, BT, T z pôvodných 33 na 50 eur, to znamená navýšenie o 51,5 %. Vykonanie skúšky na získanie vodičského oprávnenia skupiny C1, C1E, D1, D1E zo 49,50 na 70, to je 41,4 %. Tak sami musíte vidieť, že toto navýšenie fakt môže znemožniť, že nebudú... (Prerušenie vystúpenia časomerom. Potlesk.)
6. schôdza NR SR - 3. deň - A. dopoludnia
Dátum: 2023-12-08
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

92. Ďakujem za slovo. A ja chcem poďakovať pánovi kolegovi Horeckému za jeho vystúpenie, lebo je vidno, že sa venoval tejto problematike veľmi dlho. A chcel by som len poprosiť koalíciu, bolo by dobré, keby si tento návrh osvojila, lebo ja si myslím, že je to veľmi dobrý návrh. Takže poprosím tu prítomných poslancov v sále, ktorí sú v koalícii, aby prediskutovali a podporili tento návrh. Ďakujem.
6. schôdza NR SR - 2.deň - B. popoludní
Dátum: 2023-12-07
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

12. Ďakujem, pani ministerka, za odpoveď. Ja viem, že vy za to nemôžete, ako vaši úradníci nastavili túto sieť, ale podľa mňa sú to doslova babráci. Obyčajní babráci. Lebo ja viem, že do roku 2025 sa nič nebude meniť, ale potom čo? Potom čo tam máme robiť na Orave? 65-tisíc obyvateľov ste úplne vymazali z mapy. Mali sme štyri záchranné stanice, teraz nemáme ani jednu podľa tohto. Keď aj niekto robil matematický model, mal ísť do toho regiónu a pozrieť sa, aké tam máme cesty. Nemáme meter diaľnice, ani nikdy nebudeme mať, lebo sa tam neplánuje meter rýchlostnej cesty, meter koľajníc a proste tu sa niekto rozhodol, že Námestovo úplne odrežú. Starostovia normálne uvažujú, že urobia petíciu a ideme sa asi pričleniť k Poľsku. Lebo ak Slovensko nemá o nás záujem, tak asi toto je jediné východisko. Alebo z plánu obnovy môžete vyčleniť finančné zdroje a môžete stavať u nás márnice. Ďakujem.
3.schôdza NR SR - 3.deň - B.popoludní
Dátum: 2023-11-16
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

137. Ďakujem kolegovi za faktickú. Určite keď budeme mať bezpečné cesty, bude tam menej úrazov a hlavne smrteľných úrazov a hlavne rýchla zdravotná služba sa dostane včas ku pacientovi alebo k tomu motoristovi, alebo aktérom tej dopravnej nehody, takže aj z tohto dôvodu musíme tie cesty budovať a zlepšiť hlavne kvôli tej bezpečnosti. Ďakujem.
3. schôdza NR SR - 2.deň - B. popoludní
Dátum: 2023-11-15
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

119. Vážený pán predseda Národnej rady, vážení páni ministri, kolegyne, kolegovia, dovoľte mi, aby som reagoval na vystúpenie môjho kolegu. Ďakujem, Martin, že si pomenoval problémy v oblasti dopravy, tam ťa len trošku opravím, čo sa týka cestnej dopravy, lebo cestná doprava, znova, to je moja srdcovka, a tam si spomínal, že Slovenská správa ciest má takmer 1 800 mostov, ktoré sú v havarijnom stave. Slovenská správa ciest má zhruba 600 mostov, ktoré sú v stave zlý, veľmi zlý alebo havarijný stav, to znamená päťka, šestka, sedmička, a 1 100 mostov máme takisto v päťke, šestke, sedmičke, ale tieto mosty patria pod ces... na cestách II. a III. triedy, to znamená, že patria pod samosprávne kraje. Samozrejme, tieto samosprávne kraje nebudú mať veľké financie, aby mohli opravovať tieto mosty na cestách II. a III. triedy, ale treba povedať, že za to môže aj trošku štát, lebo keďže nemáme diaľnice, rýchlostné cesty a cesty I. triedy sú preťažené, tak automaticky doprava sa presúva na tieto cesty II. a III. tretej triedy, samozrejme, na to sú nie stavané. Ideálne by bolo, keby sa aj vážili napríklad kamióny, ktoré prepravujú drevnú hmotu, a nedochádzalo by k poškodzovaniu týchto mostov. Čo sa týka tých 600 mostov, Slovenská správa ciest, čo má v správe, tak na to by sme potrebovali zhruba miliardu eur, čo je obrovská suma a nehovorím o tých ďalších mostoch, 1 100 mostoch. Spomeniem napríklad most ponad Oravskú priehradu, potrebujeme rekonštruovať, ktorý je v šiestom stupni a VÚC-ka potrebuje na opravu tohto mostu až 20 miliónov eur, to je neskutočná suma a VÚC-ka na to peniaze nebude mať, tak dúfam, že štát bude musieť pomôcť, lebo, ako som spomínal, tieto cesty dvojky a trojky a tieto mostné objekty sú... (Prerušenie vystúpenia časomerom.)
3. schôdza NR SR - 2.deň - B. popoludní
Dátum: 2023-11-15
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

54. Ďakujem za slovo. Vážený pán predsedajúci, ministri, kolegyne, kolegovia, Peter, veľmi dobré vystúpenie a musím so všetkým súhlasiť. To, čo si aj uviedol, že ľudia, pacienti, ktorí sa potrebujú dostať na vyšetrenia, proste musia zháňať kontakty a vybavovať si, aby sa dostali, to v 21. storočí, by som povedal, že je neprístupné. A najhoršie na tom je, že tí pacienti potrebujú vlastne, aby sa vedelo o nich, keď ležia na tom lôžku, že o nich niekto vie, že nie je to obyčajný človek. Tak sme sa dostali do takejto doby. Ďalej musím spomenúť optimalizáciu siete nemocníc. Keďže tu je aj minister dopravy, tak v optimalizácii siete nemocníc sa píše, že do tridsať minút by sa mal pacient dostať do nemocnice. Žiaľ, cestnú infraštruktúru máme v takom stave, že nie je reálne niekde sa dostať do 30 minút a časová dostupnosť je až do 60 minút. Ja viem, že pán minister dopravy to nevyrieši za svoje volebné obdobie, ale optimalizáciu siete nemocníc musíme robiť tak, aby sme zohľadnili túto časovú dostupnosť. Nemôže predsa to tak fungovať, že v niektorých regiónoch pacienti budú znevýhodnení a tá časová dostupnosť, proste nestihnú ísť k tomu lekárovi, lebo tá nemocnica, ktorá funguje tam teraz, tak sa zruší, bude z nej doslova doliečovák a títo pacienti budú musieť niekoľko kilometrov navyše cestovať, a tým pádom niekedy to bude neskoro. Takže treba sa tým zaoberať a treba urobiť výnimky a pokiaľ nebudeme mať dobrú dopravnú infraštruktúru, tak optimalizáciu siete nemocníc musíme robiť s výnimkami. Ďakujem.
35. schôdza NR SR - 6.deň - B. popoludní
Dátum: 2025-06-04
Poslanec: Jurík, Beáta (PS)
Druh vystúpenia: Vystúpenie

Ďakujem pekne. Ja vám sľubujem, že toto je dnes už posledný krát čo vystupujem v rozprave. Tento návrh zákona predkladám spoločne s kolegom Trubanom a jedná sa teda o návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa dopĺňajú niektoré zákony. Ako som už avizovala, tak cieľom tohto predkladaného návrhu je zavedenie novej formy dohody o prácach vykonávaných mimo pracovného pomeru a síce dohody o študentskej stáži. Práve takáto právna úprava by zabezpečila adekvátnu finančnú odmenu študentom a študentkám stredných a vysokých škôl, ktorí vykonávajú popri svojom štúdiu aj stáž a teda prípravu na výkon budúceho povolania. Mame za to, že každá osoba si za prácu zaslúži aj adekvátnu plácu alebo ohodnotenie, ktoré jej zabezpečí dôstojný život popri štúdiu. Ďakujem pekne a hlásim sa do rozpravy ako prvá.
35. schôdza NR SR - 6.deň - B. popoludní
Dátum: 2025-06-04
Poslanec: Jurík, Beáta (PS)
Druh vystúpenia: Vystúpenie v rozprave

Chce sa k rozprave vyjadriť spravodajca, pán poslanec Šípoš? Nie. V rámci prejavenia dobrej vôle, nech sa páči. ... koaličnej strany a že realita bude iná a že k takémuto obmedzovaniu nedôjde. Bavíme sa tu dnes o mladých ľuďoch a práve veľa mladých ľudí aj žije v zahraničí a ja si myslím, že aj takéto signály, ktoré momentálne teda niektorí koaliční partneri vysielajú, sú presným opakom toho, o čo by sa aj koalícia, ale však aj opozícia mala snažiť a síce ukázať tým mladým ľuďom, že áno, vy ste síce odišli, ale stále vás považujeme za občanov a občianky našej krajiny, ktorými stále ste a spravíme všetko preto, aby ste sa chceli vrátiť domov. A to znamená aj neobmedzovať vaše právo rozhodnúť sa ako ten domov má vyzerať. A tak asi celkovo by som to zhrnula, že ak už nechceme nejakým spôsobom podporovať v iných oblastiach mladých a robiť tu momentálne súťaž, aj keď tých návrhov je veľa a ja si myslím, že by sme sa konečne už mohli dopracovať aj k tomu, že sa budeme aj o túto vekovú kategóriu mladých ľudí, ktorí skutočne sú napríklad a využijem to, že tu sedí pán poslanec Richter, ale aj pán poslanec Stuška, ktorí teda sú odborníkmi na sociálne veci. A veľmi dobre viete, že práve tá mladá generácia je napríklad najviac ohrozená chudobou, že poďme sa už baviť o mladých ľuďoch, poďme okrem teda toho, že im dáme takéto právo rozhodovať, tak vymýšľajme aj iné riešenia a podporujme ich. My tu máme na tejto schôdzi ďalšie myslím tri návrhy zákonov, ktoré sa týkajú mladých ľudí. Ja o chvíľu odprezentujem jeden týkajúci sa neplatených stáží. A verím, že na tom by sme sa napríklad mohli zhodnúť naprieč tým politickým spektrom, že áno, chceme dať aj tým mladým ľuďom pocítiť, že sú plnohodnotnou súčasťou tejto spoločnosti, že ich vidíme, že ich počujeme, že nám záleží na tom ako sa im na Slovensku žije a že ich či už vy, a hovorím to úprimne, alebo opozícia nechceme z tejto krajiny vyhnať. Pretože tak ako sa hovorí a za mňa je to také trošku prázdne heslo, že mladí ľudia sú budúcnosťou krajiny. Ale však samozrejme, že sú budúcnosťou, ale zároveň oni žijú tu prítomnosť. A je na nás, aby sme vyslyšali, uposlúchli tie ich apely na to, že chcú žiť v tejto krajine, chcú sa tu cítiť dobre a chcú sa tu mať dobre, žiť dôstojný život. To si myslím, že je niečo na čom záleží rovnako konzervatívcom ako liberálom, sociálnym demokratom, pravičiarom, skrátka asi by nám malo záležať všetkým. Takže ja, ako som hovorila, budem vďačná za vašu podporu v prvom čítaní, či už teda toho nášho návrhu zákona alebo aj toho návrhu zákona z dielne hnutia Slovensko, lebo minimálne by sa tým otvorila diskusia a potom sa presne bavme o tom, že aké podmienky, odkedy, či teda napríklad na tie ďalšie komunálne voľby alebo ešte počkáme a ideme ja neviem upraviť vzdelávací proces alebo čokoľvek, ale otvorme tú diskusiu. Podajme tú pomocnú ruku mladým ľuďom, pretože skutočne si to zaslúžia. Ďakujem pekne.
35. schôdza NR SR - 6.deň - B. popoludní
Dátum: 2025-06-04
Poslanec: Jurík, Beáta (PS)
Druh vystúpenia: Vystúpenie s faktickou poznámkou

Ďakujem za slovo pán predsedajúci. Jani ďakujem aj tebe za tvoje vystúpenie a vieš že ja na začiatku, keď sme začali pripravovať tento zákon, tak som mala za to že, zmena čo sa týka teda aj vekovej hranice, alebo vôbec volieb, je skôr otázkou takou všeobecnou, alebo teda otázkou práva a že to nie je skutočne komunálna téma, ty sa tej komunálnej politike venuješ podrobne a som veľmi rada že si ma presvedčila o tom, že prečo je to teda aj komunálnou témou a prečo je to skutočne dôležité a o tom viac si stojím za tým našim návrhom, ktorý teda, ktorého cieľom je aby sa tá veková hranica znížila na 16 rokov práve v prípade komunálnych a župných volieb. Pretože, ako si to aj správne niekoľko krát poznamenala, tak sa to týka skutočne toho prostredia, v ktorom mladí ľudia žijú. Je to to čo im je najbližšie a o to viac by sa mali o to zaujímať. A pripomeniem aj to, čo som už aj sama hovorila v rozprave, že samotní mladí ľudia si želajú, aby práve tieto voľby mohli byť tie, pre ktoré sa zníži veková hranica. Zároveň teda, aj všetky tie príklady zo zahraničia nám dokazujú, že to absolútne nie je o žiadnej odvahe, nie je to o tom, že či je niekto konzervatívny, alebo progresívny, ale je to skutočne o tom, že sú dôvody na to, aby práve v tomto v tejto bezprostrednej blízkosti mladých ľudí, mali právo rozhodovať o tom, že čo sa deje okolo nich. V témach ako sú infraštruktúra, kultúra, šport, životné prostredie a ďalšie a ďalšie. Takže myslím si že nikto nás nemôže v tomto prípade viniť z nejakého strategického rozhodnutia, lebo že teda PS potrebuje mladých voličov tam, alebo tam. Je to skutočne odôvodnené práve aj takými príkladmi zo zahraničia.